[pic] | EURÓPSKA KOMISIA | Brusel, 1.2.2011 KOM(2011) 30 v konečnom znení 2011/0013 (NLE) Návrh ROZHODNUTIE RADY o prispôsobení a predĺžení obdobia uplatňovania opatrení stanovených v rozhodnutí 2002/148/ES o ukončení porád so Zimbabwe podľa článku 96 Dohody o partnerstve medzi krajinami AKT−ES DÔVODOVÁ SPRÁVA 1. Po ukončení konzultácií podľa článku 96 Dohody o partnerstve medzi krajinami AKT–ES[1] Rada Európskej únie 18. februára 2002 rozhodla o prijatí „primeraných opatrení“ voči Zimbabwe[2]. Tieto opatrenia zahŕňali pozastavenie financovania rozpočtovej podpory, podpory projektov, ako aj podpisu 9. národného indikatívneho programu ERF, nedotýkali sa však výslovne príspevkov na operácie humanitárneho charakteru a projekty zamerané na priamu podporu obyvateľstva, najmä pokiaľ ide o sociálne odvetvia, proces demokratizácie, ľudské práva a zásady právneho štátu. Opatrenia zahŕňali aj pozastavenie uplatňovania článku 12 prílohy 2 k Dohode o partnerstve medzi krajinami AKT–ES, ktorý sa týka bežných platieb a pohybu kapitálu v miere potrebnej na uplatňovanie ďalších obmedzujúcich opatrení, a to najmä zmrazenia finančných prostriedkov. 2. Dôvodom zavedenia týchto opatrení bolo vážne porušovanie ľudských práv a slobody presvedčenia, združovania a pokojného zhromažďovania. Ďalším dôvodom boli pokusy vlády Zimbabwe zabrániť slobodným a spravodlivým voľbám odmietnutím prístupu medzinárodných volebných pozorovateľov a médií. 3. Podľa článku 2 ods. 3 rozhodnutia z 18. februára 2002 by sa opatrenia mali uplatňovať počas obdobia 12 mesiacov, ale mali by byť zrušené hneď, ako prevládnu podmienky zaručujúce dodržiavanie ľudských práv, demokratických princípov a zásad právneho štátu. 4. Rada osemkrát, a to 18. februára 2003[3], 19. februára 2004[4], 17. februára 2005[5], 14. februára 2006[6], 19. februára 2007[7], 18. februára 2008[8], 20. februára 2009[9] a 15. februára 2010[10], dospela k záveru, že vláda Zimbabwe naďalej porušuje hlavné prvky Dohody o partnerstve medzi krajinami AKT−ES uvedené v článku 9, a že prevládajúce podmienky nezaručovali dodržiavanie ľudských práv, demokratických princípov a zásad právneho štátu, a rozhodla sa predĺžiť dobu platnosti opatrení voči Zimbabwe zakaždým o ďalších 12 mesiacov. 5. V odozve na voľby uskutočnené v marci 2008 bola v septembri 2008 podpísaná globálna politická dohoda (ďalej len „GPA“) o rozdelení moci medzi tri hlavné politické strany (ZANU PF, MDC-T, MDC-M). GPA umožnila vytvorenie vlády národnej jednoty (ďalej len „GNU“), ktorá pozostáva z vedúcich predstaviteľov každej z troch strán, vo februári 2009. 6. EÚ podporuje GNU ako jediný politický rámec na obnovenie demokracie v krajine. GPA nastoľuje radu reforiem, ktoré zohľadňujú obavy EÚ o dodržiavanie ľudských práv, zásad právneho štátu a demokratických princípov, a tiež zahŕňajú vypracovanie novej ústavy, uskutočnenie pozemkového auditu, celonárodného procesu obnovy, zabezpečenie nezávislosti médií atď. Vykonanie tejto dohody je nevyhnutné na uskutočnenie dôveryhodných volieb. 7. Na žiadosť vlády Zimbabwe sa 18.-19. júna 2009 uskutočnilo stretnutie ministerskej trojky. Do Bruselu prišla zimbabwianska delegácia pod vedením premiéra Morgana Tsvangiraia. Pri tejto príležitosti sa začal politický dialóg vychádzajúci z článku 8 a následne sa 11. a 12. septembra 2009 uskutočnila návšteva trojky EÚ v Zimbabwe. 8. Zúčastnené strany sa dohodli, že cieľom dialógu bude vytvoriť spoločné plány, ktoré budú obsahovať podrobný akčný plán vykonávania GPA zo strany GNU a tiež spôsob, akým EÚ zlepší vzťahy so Zimbabwe, ktorý zahŕňa možné zrušenie článku 96. Normalizácia vzťahov by okrem toho umožnila revíziu spoločnej pozície spoločnej zahraničnej a bezpečnostnej politiky[11]. 9. Medzičasom Európska komisia pripravila krátkodobú ad hoc reakciu na podporu stabilizácie GNU a jej reformného programu. 10. Od februára 2009 podnikla GNU niekoľko dôležitých krokov smerom k hospodárskej a sociálnej stabilizácii krajiny. Pokrok potrebný na vykonanie politických reforiem však nebol dostatočný a výsledkom bola ústavná kríza. 11. Juhoafrické rozvojové spoločenstvo (ďalej len „SADC“) pod vedením prezidenta Zumu vymenovalo nový Juhoafrický sprostredkovateľský tím, ktorý ako mediátor úspešne viedol diskusie medzi stranami a umožnil účinné posúdenie vykonávania GPA. Vyhliadky blížiacich sa volieb však opäť obnovili napätie medzi stranami. 12. Južná Afrika a SADC v súčasnosti zapoja GNU do úsilia zabezpečiť podmienky, ktoré podporia uskutočnenie dôveryhodných volieb. Tento proces zapojenia zahŕňa konzultácie medzi Južnou Afrikou, SADC a GNU zamerané na vytvorenie plánu, ktorý bude viesť k demokratickým voľbám. Južná Afrika, SADC a traja vedúci politickí predstavitelia v Zimbabwe považujú opatrenia EÚ za prekážku v tomto úsilí. 13. Vzhľadom na nerovnaký pokrok vo vykonávaní GPA Komisia navrhuje Rade, aby predĺžila obdobie uplatňovania primeraných opatrení na základe súčasného článku 96 do 20. februára 2012. 14. EÚ si však uvedomuje, že vyhliadka dosiahnutia dohody medzi stranami GNU v súvislosti s plánom volieb, ktorý schváli SADC, predstavuje jedinečnú príležitosť na znovuotvorenie dialógu. Komisia preto navrhuje Rade, aby opätovne zvážila obmedzenia týkajúce sa rozvojovej spolupráce po schválení plánu volieb – napríklad na najbližšom samite SADC. Zároveň by to umožnilo vypracovanie dokumentu o stratégii krajiny. Predpokladá sa, že dokument o stratégii krajiny nebude predložený na podpis skôr, ako sa uskutočnia voľby. 15. V prípade, že sa nepodarí riadne vykonať dohodnutý plán volieb, EÚ prehodnotí uplatňovanie obmedzení týkajúcich sa rozvojovej spolupráce v zmysle článku 96. 16. Komisia navrhuje, aby bola zimbabwianska vláda informovaná o zmene politiky EÚ listom adresovaným prezidentovi Mugabemu a daným na vedomie dvom ďalším politickým predstaviteľom GNU, a to predsedovi vlády Tsvangiraiovi a podpredsedovi vlády Mutambarovi. Záver Vzhľadom na uvedené sa od Rady žiada, aby prijala priložený pripravovaný návrh rozhodnutia Rady o predĺžení obdobia uplatňovania primeraných opatrení voči Zimbabwe. 2011/0013 (NLE) Návrh ROZHODNUTIE RADY o prispôsobení a predĺžení obdobia uplatňovania opatrení stanovených v rozhodnutí 2002/148/ES o ukončení porád so Zimbabwe podľa článku 96 Dohody o partnerstve medzi krajinami AKT−ES RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 217, so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000[12] a revidovanú v Ouagadougou, Burkina Faso 23. júna 2010[13] (ďalej len „Dohoda o partnerstve medzi krajinami AKT−ES“), a najmä na jej článok 96, so zreteľom na vnútornú dohodu medzi zástupcami vlád členských štátov, ktorí sa stretli v rámci Rady, o opatreniach, ktoré sa majú prijať, a postupoch, ktoré sa majú dodržiavať pri vykonávaní Dohody o partnerstve medzi krajinami AKT−ES[14], a najmä na jej článok 3, so zreteľom na návrh Európskej komisie, keďže: 1. Rozhodnutím 2002/148/ES[15] boli ukončené konzultácie so Zimbabwianskou republikou podľa článku 96 ods. 2 písm. c) Dohody o partnerstve medzi krajinami AKT−ES a boli prijaté primerané opatrenia uvedené v prílohe k danému rozhodnutiu. 2. Rozhodnutím 2010/97/SZBP[16] sa predĺžilo uplatňovanie opatrení uvedených v článku 2 rozhodnutia 2002/148/ES na ďalšie obdobie 12 mesiacov do 20. februára 2011. 3. Vytvorenie vlády národnej jednoty (ďalej len „GNU“) sa považovalo za príležitosť obnoviť konštruktívne vzťahy medzi Európskou úniou a Zimbabwe a podporiť vykonávanie zimbabwianskeho reformného programu. 4. Nedávny vývoj v oblasti politiky ako aj chýbajúci plán volieb však naďalej komplikujú tieto snahy rovnako ako nedostatočný pokrok GNU pri vykonávaní určitých základných prvkov Dohody o partnerstve medzi krajinami AKT−ES, ku ktorým sa GNU zaviazala v globálnej politickej dohode (ďalej len „GPA“). 5. EÚ oceňuje úsilie Južnej Afriky ako sprostredkovateľa GPA dosiahnuť dohodu o pláne volieb, ktorý bude viesť k uskutočneniu dôveryhodných volieb. 6. EÚ preto po schválení plánu volieb zo strany SADC prehodnotí obmedzenia týkajúce sa rozvojovej spolupráce, PRIJALA TOTO ROZHODNUTIE: Článok 1 Opatrenia uvedené v priloženom liste sa týmto obnovujú ako primerané opatrenia v zmysle článku 96 ods. 2 písm. c) Dohody o partnerstve medzi krajinami AKT−ES. Tieto opatrenia sa uplatňujú do 20. februára 2012. Opatrenia sa priebežne preskúmajú a budú prehodnotené po schválení plánu volieb zo strany SADC. Článok 2 List uvedený v prílohe k tomuto rozhodnutiu sa adresuje prezidentovi Zimbabwe pánovi Mugabemu a dáva na vedomie premiérovi Tsvangiraiovi a podpredsedovi vlády Mutambarovi. Článok 3 Toto rozhodnutie nadobúda účinnosť dňom jeho prijatia. Článok 4 Toto rozhodnutie sa uverejní v Úradnom vestníku Európskej únie . V Bruseli Za Radu predsedníčka PRÍLOHA LIST PREZIDENTOVI ZIMBABWE Európska únia kladie veľký dôraz na ustanovenia článku 9 Dohody o partnerstve medzi krajinami AKT−ES. Dodržiavanie ľudských práv, demokratické inštitúcie a zásady právneho štátu sú kľúčovými prvkami dohody o partnerstve a predstavujú základ našich vzájomných vzťahov. Listom z 19. februára 2002 Vás Európska únia informovala o svojom rozhodnutí ukončiť konzultácie prebiehajúce podľa článku 96 Dohody o partnerstve medzi krajinami AKT−ES a prijať primerané opatrenia v zmysle článku 96 ods. 2 písm. c) tejto dohody. Listom z 15. februára 2010 Vás Európska únia informovala o svojom rozhodnutí neodvolať tieto primerané opatrenia a predĺžiť obdobie ich uplatňovania do 20. februára 2011. Európska únia uvítala pokrok, ktorý sa podarilo dosiahnuť na základe globálnej politickej dohody (ďalej len „GPA“) od vytvorenia vlády národnej jednoty (ďalej len „GNU“) v roku 2009. Európska únia znovu pripomína, že pripisuje veľký význam politickému dialógu stanovenému v článku 8 Dohody o partnerstve medzi krajinami AKT−ES, ktorý sa oficiálne začal na žiadosť zimbabwianskej vlády na zasadnutí ministerskej trojky EÚ − Zimbabwe 18. – 19. júna 2009 v Bruseli. Na poslednom ministerskom stretnutí 2. júla 2010 predložila zimbabwianska delegácia zložená zo zástupcov spoločnej vlády na čele s ministrom Mangomom aktualizované znenie plánu záväzkov v rámci GPA. Európska únia zaznamenala pokrok, ktorý sa dosiaľ podarilo dosiahnuť vo vykonávaní GPA, a listom z 29. septembra 2010 informovala zimbabwiansku vládu o predbežnom pridelení finančných prostriedkov v rámci 10. ERF (130 mil. EUR, ktoré budú uvoľnené po zrušení opatrení podľa článku 96 a podpísaní dokumentu o stratégii krajiny). Európska únia podporuje prebiehajúcu snahu GNU vykonávať GPA a víta pokrok dosiahnutý v rámci stabilizovania hospodárstva a opätovného zabezpečenia základných sociálnych služieb. EÚ pozitívne vníma aj posilnenú diplomatickú snahu na regionálnej úrovni pod vedením Južnej Afriky, pokiaľ ide o podporu reformy v Zimbabwe. Európska únia však vyjadruje ľútosť nad nedostatočným pokrokom v súvislosti s kľúčovými politickými dohodami v rámci GPA, najmä pokiaľ ide o vytvorenie priaznivejších rámcových podmienok pre demokratické voľby. Vzhľadom na možné voľby v roku 2011 pripisuje Európska únia zásadný význam dohode medzi všetkými stranami GNU a Juhoafrickým rozvojovým spoločenstvom (SADC) o pláne volieb. Tento plán by obsahoval súbor spoločne odsúhlasených cieľov a stanovil úlohu SADC pri monitorovaní a sledovaní volieb, pričom jeho účelom by bolo zabezpečiť, aby výsledky volieb skutočne odrážali vôľu voličov. V čase obnovy primeraných opatrení podľa článku 96 nebola ešte dosiahnutá dohoda o pláne volieb. Európska únia sa preto rozhodla predĺžiť obdobie uplatňovania primeraných opatrení stanovených v rozhodnutí Rady 2002/148/ES a aktualizovaných v rozhodnutí Rady 2010/97/SZBP do 20. februára 2012. EÚ si však uvedomuje, že vyhliadka dosiahnutia dohody medzi stranami GNU v súvislosti s plánom volieb, ktorý schváli SADC, predstavuje jedinečnú príležitosť na znovuotvorenie dialógu. Európska únia je preto pripravená prehodnotiť uplatňovanie opatrení podľa článku 96 hneď po odsúhlasení plánu volieb zo strany GNU a jeho schválení zo strany SADC. Dúfame, že táto zmena politiky Európskej únie bude novým podnetom na zlepšenie vzťahov medzi EÚ a Zimbabwe. S úctou, Za Európsku úniu [1] Konzultácie podľa článku 96 boli začaté so zámerom dohodnúť sa na opatreniach, ktoré má prijať vláda Zimbabwe s cieľom napraviť situáciu, najmä pokiaľ ide o päť oblastí (ukončenie akéhokoľvek tolerovania politického násilia vládou, zabezpečenie včasného pozvania medzinárodných partnerov v súvislosti s podporou a pozorovaním nadchádzajúcich volieb a neobmedzený prístup na tento účel, ochrana slobody masmédií, nezávislosť justície a rešpektovanie jej rozhodnutí a koniec nezákonného zaberania majetku). [2] Pozri rozhodnutie Rady 2002/148/ES (Ú. v. ES L 50, 21.2.2002, s. 64). Okrem toho (pozri závery Rady pre všeobecné záležitosti zo dňa 18. februára 2002) Rada prijala cielené sankcie SZBP (spoločná pozícia Rady 2002/145/SZBP a nariadenie Rady (ES) č. 310/2002 týkajúce sa určitých obmedzujúcich opatrení vzhľadom na Zimbabwe, Ú. v. ES L 50, 21.2.2002, s.1-12). [3] Ú. v. EÚ L 46, 20.2.2003, s. 25. [4] Ú. v. EÚ L 50, 20.2.2004, s. 60. [5] Ú. v. EÚ L 48, 19.2.2005, s. 28. [6] Ú. v. EÚ L 48, 18.2.2006, s. 26. [7] Ú. v. EÚ L 53, 22.2.2007, s. 23. [8] Ú. v. EÚ L 51, 26.2.2008, s. 19. [9] Ú. v. EÚ L 49, 20.2.2009, s. 15. [10] Ú. v. EÚ L 44, 16.2.2010, s. 20. [11] 2009/68/SZBP z 26.1.2009. [12] Ú. v. ES L 317, 15.12.2000, s. 3. [13] Ú. v. EÚ L 287, 4.2.2010, s. 3. [14] Ú. v. ES L 317, 15.12.2000, s. 376. [15] Ú. v. ES L 50, 21.2.2002, s. 64. [16] Ú. v. EÚ L 44, 16.2.2010, s. 20.